Oficiālais Vēstnesis 304 E , 01/12/2005 Lpp. 0405 - 0407



P6_TA(2005)0057 Togo Eiropas Parlamenta rezolūcija par Togo Eiropas Parlaments, - ņemot vērā prezidentūras 2005. gada 9. februāra deklarāciju Eiropas Savienības vārdā par politisko situāciju Togo pēc prezidenta G. Eyadéma nāves, - ņemot vērā ĀKK un ES Kopējās parlamentārās asamblejas priekšsēdētāju 2005. gada 8. februāra paziņojumu par notikumiem Togo 2005. gada 5. februārī, - ņemot vērā Rietumāfrikas valstu ekonomikas savienības (ECOWAS), Āfrikas valstu savienības un daudzu Āfrikas valstu vadītāju deklarācijas par situāciju Togo, - ņemot vērā Starptautiskās frankofonijas organizācijas deklarāciju, - ņemot vērā Āfrikas Cilvēktiesību un tautu tiesību hartu, - ņemot vērā Togo Konstitūcijas 65. pantu, kurā noteikts, ka "Republikas prezidenta nāves gadījumā viņa funkcijas uz laiku pilda Valsts asamblejas priekšsēdētājs", - ņemot vērā Konstitūcijas 76. pantu, kurā precizēts, ka "valdības locekļa funkcijas nav savietojamas ar jebkāda parlamentārā mandāta pildīšanu", - ņemot vērā Konstitūcijas 144. pantu, kurā precizēts, ka "starpposmā nevar sākt vai veikt nekādu pārskatīšanas procedūru", - ņemot vērā Reglamenta 155. panta 5. punktu, A. tā kā pēc prezidenta Gnassingbe Eyadéma pēkšņās nāves 2005. gada 5. februārī pēc 38 varas gadiem Togo bruņotie spēki par prezidentu iecēla viņa 39 gadus veco dēlu Faure Gnassingbé; B. tā kā saskaņā ar valsts Konstitūciju varai bija jānonāk Togo Valsts asamblejas priekšsēdētāja Fambare Ouattara Natchaba rokās, kā uzdevums būtu 60 dienu laikā noorganizēt prezidenta vēlēšanas; C. tā kā Togo Valsts asambleju, kurā dominē G. Eyadéma Togo Tautas apvienošanās (RTP) partija, steidzamības kārtā sasauca 2005. gada 6. februārī, lai retroaktīvi leģitimizētu F.Gnassingbé varas sagrābšanu un grozītu valsts konstitūciju ar mērķi ļaut F. Gnassingbé valdīt nākamos trīs gadus līdz viņa tēva atlikušā pilnvaru termiņa beigām; D. tā kā, neskatoties uz to, ka Asambleja atjaunoja Konstitūciju, kas bija spēkā pirms Faure Gnassingbé tēva nāves, viņš joprojām nav reaģējis uz starptautiskajiem pieprasījumiem atkāpties, lai pagaidu prezidents varētu veiksmīgi noorganizēt prezidenta vēlēšanas Konstitūcijā noteiktajā 60 dienu termiņā; E. tā kā Eiropas Savienība neatzīs par derīgām tādas vēlēšanas, kas ir organizētas nelikumīga prezidenta pārziņā, kurš ir ieguvis varu ar militāru valsts apvērsumu; F. tā kā ECOWAS valstu vadītāji, tiekoties Niamejā (Nigērija) 2005. gada 9. februārī, stingri nosodīja militāro iejaukšanos kā valsts apvērsumu, kā rezultātā Faure Gnassingbé kļuva par prezidentu, nosodīja tam sekojošās manipulācijas ar Konstitūciju, ko veica Valsts asambleja, un pieprasīja Togo varas iestādēm atjaunot iepriekšējo Konstitūciju, lai divu mēnešu laikā varētu noorganizēt prezidenta vēlēšanas, vai arī rēķināties ar sankcijām; G. tā kā Āfrikas valstu savienības komisijas priekšsēdētājs Alpha Oumar Konaré sniedza paziņojumus, saskaņā ar kuriem "Āfrikas valstu savienība nevar atbalstīt vardarbīgu varas pārņemšanu"; H. tā kā Starptautiskā frankofonijas organizācija arī stingri nosoda valsts apvērsumu un ir nolēmusi uz laiku izslēgt Togo no visām tās struktūrām un pārtraukt daudzpusējo sadarbību ar šo valsti, izņemot programmas, no kurām gūst tiešu labumu civiliedzīvotāji un tās programmas, kas var palīdzēt atjaunot demokrātiju; I. tā kā EK sadarbība ar Togo ir pārtraukta kopš 1993. gada, 1. nosoda militāro iejaukšanos kā valsts apvērsumu, Togo prezidenta amatu pārņemot Faure Gnassingbé, nevis Valsts asamblejas priekšsēdētājam Fambare Ouattara Natchaba; 2. pieprasa, lai Faure Gnassingbé nekavējoties atkāpjas; 3. pieņem zināšanai Konstitūcijas pārskatīšanu 2005. gada 21. februārī, taču uzsver, ka atgriešanos pie konstitucionālās kārtības varēs nodrošināt tikai tad, ja asamblejas priekšsēdētāju F. O. Nachaba iecels par pagaidu prezidentu un tiks organizētas vēlēšanas, kā paredzēts Togo Konstitūcijā; 4. atzinīgi vērtē sankcijas, ko ECOWAS piemērojusi Togo pēc 10 dienu ilgiem neveiksmīgiem starpniecības mēģinājumiem un kas ietver Togo izslēgšanu no ECOWAS, vēstnieku atsaukšanu, ieroču tirdzniecības aizliegumu un vīzu neizsniegšanu; 5. atzinīgi vērtē arī ANO, Āfrikas valstu savienības, Eiropas Savienības un Starptautiskās frankofonijas organizācijas paziņojumus un lēmumus šajā sakarā; 6. aicina Togo Valsts asambleju un citas varas iestādes nekavējoties veikt pasākumus, lai normalizētu situāciju un saskaņā ar Konstitūciju divu mēnešu laikā nodrošinātu brīvas un godīgas vēlēšanas ar starptautisko novērotāju piedalīšanos; 7. atkārtoti pauž pārliecību, ka konstitucionāla tiesiskuma atjaunošana ir iespējama, atsākot dialogu starp Togo politiskajiem spēkiem un vienošanās ceļā pārskatot vēlēšanu likumu, lai varētu rīkot brīvas, pārskatāmas un demokrātiskas vēlēšanas; 8. nosoda lēmumu uz diviem mēnešiem aizliegt visas publiskas demonstrācijas, astoņu privātu televīzijas un radio staciju slēgšanu un armijas nepamatoto spiedienu uz neatkarīgajiem plašsaziņas līdzekļiem, brīdinot žurnālistus saistībā ar viņu reportāžām; aicina Togo bruņotos spēkus uzturēties kazarmās un atturēties no darbībām, kas varētu izraisīt tālākus nemierus; 9. pieprasa, lai tiktu garantētas tiesības rīkot miermīlīgas demonstrācijas un organizēt politiskas priekšvēlēšanu kampaņas, kā arī lai tiktu tiesāti un sodīti slepkavas un citu cilvēktiesību pārkāpēji, kas vēršas pret demonstrantiem, kuri iestājas pret valsts militāro apvērsumu; 10. atgādina, ka Togo pašpasludinātajām varas iestādēm pilnībā jāuzņemas atbildība par visiem civiliedzīvotāju, it īpaši opozīcijas partiju pārstāvju, cilvēktiesību aktīvistu un žurnālistu fiziskās drošības apdraudējumiem; 11. aicina Komisiju atsākt sarunas par pakāpenisku sadarbības atsākšanu tikai pēc likumīgām, brīvām un pārskatāmām prezidenta un parlamenta vēlēšanām; 12. aicina Komisiju ierosināt sankcijas pret valsts apvērsuma organizētājiem;° 13. uzdod tā priekšsēdētājam nosūtīt šo rezolūciju Padomei, Komisijai, ANO ģenerālsekretāram, Āfrikas Savienībai un ECOWAS, ĀKK un ES Kopējās parlamentārās asamblejas priekšsēdētājiem, kā arī Togo prezidentam, valdībai un Valsts asamblejai. --------------------------------------------------